CELEX: 32018H0727(01)
Language: sl
Date: 2018-07-24 00:00:00
Title: Priporočilo Komisije z dne 24. julija 2018 o smernicah za merila za enako obravnavo in preglednost, ki jih morata uporabljati ENTSO za električno energijo in ENTSO za plin pri pripravi desetletnega načrta za razvoj omrežja v skladu s točko 2(5) Priloge III k Uredbi (EU) št. 347/2013 Evropskega parlamenta in Sveta

27.7.2018   
            
            
               SL
            
            
               Uradni list Evropske unije
            
            
               C 265/1
            
         
      PRIPOROČILO KOMISIJE
      z dne 24. julija 2018
      o smernicah za merila za enako obravnavo in preglednost, ki jih morata uporabljati ENTSO za električno energijo in ENTSO za plin pri pripravi desetletnega načrta za razvoj omrežja v skladu s točko 2(5) Priloge III k Uredbi (EU) št. 347/2013 Evropskega parlamenta in Sveta
      (2018/C 265/01)
      EVROPSKA KOMISIJA JE –
      ob upoštevanju Pogodbe o delovanju Evropske unije in zlasti člena 172 Pogodbe,
      ob upoštevanju točke 2(5) Priloge III k Uredbi (EU) št. 347/2013 Evropskega parlamenta in Sveta z dne 17. aprila 2013 o smernicah za vseevropsko energetsko infrastrukturo in razveljavitvi Odločbe št. 1364/2006/ES in spremembi uredb (ES) št. 713/2009, (ES) št. 714/2009 in (ES) št. 715/2009 (1) (v nadaljnjem besedilu: uredba o TEN-E),
      ob upoštevanju naslednjega:
      
                  (1)
               
               
                  Desetletni načrt za razvoj omrežja za električno energijo in desetletni načrt za razvoj omrežja za plin sta nezavezujoča dokumenta na ravni Unije, ki ju vsaki dve leti pripravita in objavita Evropska mreža operaterjev prenosnih sistemov za električno energijo (v nadaljnjem besedilu: ENTSO-E) in Evropska mreža operaterjev prenosnih sistemov za plin (v nadaljnjem besedilu: ENTSOG), da bi v skladu s pravnimi zahtevami ocenili, kako vsi ustrezni evropski projekti prispevajo k izboljšanju evropskih sistemov za električno energijo in plin.
               
            
                  (2)
               
               
                  V skladu z uredbo o TEN-E se lahko predlagani projekti predlagajo za vključitev v sezname projektov skupnega interesa na ravni Unije le, če so vključeni v ustrezni desetletni načrt za razvoj omrežja.
               
            
                  (3)
               
               
                  Evropska komisija mora v skladu z uredbo o TEN-E izdati smernice za merila, ki jih morata uporabljati ENTSO-E in ENTSOG pri pripravi svojega desetletnega načrta za razvoj omrežja, da bi zagotovili enako obravnavo in preglednost postopka.
               
            
                  (4)
               
               
                  Komisija je pripravila te nezavezujoče smernice o ključnih načelih, ki bi jih bilo treba spoštovati, in vidikih, ki bi jih bilo treba obravnavati v dokumentih o izvajanju v praksi, ki jih ENTSO-E in ENTSOG sprejmeta in uporabljata pri pripravi svojih desetletnih načrtov za razvoj omrežja.
               
            SPREJELA NASLEDNJE PRIPOROČILO:
      
                  1.
               
               
                  Evropska mreža operaterjev prenosnih sistemov za električno energijo in Evropska mreža operaterjev prenosnih sistemov za plin bi morali upoštevati pravno nezavezujoče smernice iz priloge k temu priporočilu. Te smernice bi morale pripomoči k enaki obravnavi in preglednosti postopka priprave desetletnih načrtov za razvoj omrežja v skladu s točko 2(5) Priloge III k uredbi o TEN-E (Uredba (EU) št. 347/2013).
               
            
                  2.
               
               
                  To priporočilo se objavi v Uradnem listu Evropske unije.
               
            
         V Bruslju, 24. julija 2018
         
            
               Za Komisijo
            
            Miguel ARIAS CAÑETE
            
               Član Komisije
            
         
      
      
         (1)  UL L 115, 25.4.2013, str. 39.
   
   
      
         PRILOGA
         1.   UVOD
         
         1.1   Cilj smernic
         
         Priporočilo Komisije z naslovom „Smernice za merila za enako obravnavo in preglednost, ki jih morata uporabljati ENTSO za električno energijo in ENTSO za plin pri pripravi desetletnega načrta za razvoj omrežja“ (v nadaljnjem besedilu: smernice) ustreza določbam Uredbe (EU) št. 347/2013 Evropskega parlamenta in Sveta z dne 17. aprila 2013 o smernicah za vseevropsko energetsko infrastrukturo in razveljavitvi Odločbe št. 1364/2006/ES in spremembi uredb (ES) št. 713/2009, (ES) št. 714/2009 in (ES) št. 715/2009 (1) (uredba o TEN-E).
         Desetletni načrti za razvoj omrežja električne energije in plina so obsežni in posodobljeni evropski dokumenti za prenosna omrežja za električno energijo in plin. So dveletni dokumenti, ki vsebujejo pregled načrtov za širitev prenosnega omrežja, za katere je ugotovljeno, da so potrebni za to, da bi prenosno omrežje omogočalo lažje doseganje ciljev energetske politike EU. So podlaga za pripravo seznama projektov skupnega interesa v sektorjih električne energije in plina. Za uvrstitev na seznam projektov skupnega interesa je mogoče prijaviti samo projekte iz desetletnega načrta za razvoj omrežja, njihova ocena pa v veliki meri izhaja iz analiz stroškov in koristi projektov, ki so podane v desetletnih načrtih za razvoj omrežja.
         V smernicah je pojasnjen pravni okvir, ki se uporablja za postopek izdelave in sprejetja desetletnih načrtov za razvoj omrežja. Njihov namen je zagotoviti pravičen, enakopraven in pregleden postopek vključitve projektov v desetletni načrt za razvoj omrežja, in sicer z določitvijo strukture, vsebine in načel, ki bodo zagotovila skladnost med postopkoma desetletnega načrta za razvoj omrežja ter enotno razlago veljavnih načel in pravil s strani obeh ENTSO. Dajejo splošen okvir za sprejetje, pregled in uporabo dokumentov za izvedbo v praksi, ki jih sprejme in uporablja ENTSO-E oziroma ENTSOG za zagotovitev enake obravnave in preglednosti v teh postopkih.
         Priprava teh smernic se zahteva v točki 2(5) Priloge III k uredbi o TEN-E, ki zadeva postopek za sestavo regionalnih seznamov v postopku določanja projektov skupnega interesa: „… Komisija bi morala izdati smernice za merila, ki jih morata uporabljati ENTSO za električno energijo in ENTSO za plin pri pripravi njunega desetletnega načrta za razvoj omrežja iz točk 3 in 4, da bosta zagotovila enako obravnavo in preglednost.“ Določbe iz smernic v zvezi s postopki desetletnega načrta za razvoj omrežja se bodo uporabljale za vsak projekt, ki se bo obravnaval za vključitev v ustrezni desetletni načrt za razvoj omrežja ne glede na to, ali ga predlagatelj namerava predložiti (ali ne) kot predlog v naslednjem postopku izbire projektov skupnega interesa.
         Te smernice niso pravno zavezujoče. Vse metode, orodja in roki, ki jih bosta uporabljala ENTSO-E in ENTSOG v postopkih podrobnejše priprave svojih desetletnih načrtov za razvoj omrežja, bi morale biti popolnoma v skladu z zahtevami iz Uredbe (ES) št. 714/2009 (2), Uredbe (ES) št. 715/2009 (3), uredbe o TEN-E in smernic.
         1.2   Naslovniki
         
         Smernice so namenjene ENTSO za električno energijo in ENTSO za plin. Merila, ki jih mreži ENTSO uporabita v skladu s tem dokumentom, bodo vplivala na:
         
                     —
                  
                  
                     vse predlagatelje projektov, ki nameravajo pripraviti projekt infrastrukture za prenos električne energije, ki se v celoti ali deloma nahaja v najmanj eni državi, zastopani v ENTSO-E in se zanj šteje, da je evropskega pomena (4), in za predlagatelje projektov shranjevanja, ki nameravajo pripraviti projekte shranjevanja električne energije v Evropski uniji in upoštevajo tehnične omejitve iz Priloge II k uredbi o TEN-E ali kakršno koli opremo ali napravo, ki je bistvena za pravilno, zanesljivo in učinkovito delovanje sistema,
                  
               
                     —
                  
                  
                     vse predlagatelje projektov, ki nameravajo pripraviti projekt plinske infrastrukture evropskega pomena: prenosni plinovod, podzemna skladišča, naprave za sprejem, skladiščenje in ponovno uplinjanje ali raztezanje utekočinjenega zemeljskega plina (LNG) in stisnjenega zemeljskega plina (CNG) ali kakršno koli opremo ali napravo, ki je bistvena za pravilno, zanesljivo in učinkovito delovanje ali omogočanje dvosmerne zmogljivosti.
                  
               2.   DESETLETNI NAČRTI ZA RAZVOJ OMREŽJA
         
         2.1   Pravne zahteve
         
         Desetletni načrt za razvoj omrežja za električno energijo in desetletni načrt za razvoj omrežja za plin sta pripravila ENTSO-E in ENTSOG v skladu s členom 8 Uredbe (ES) št. 714/2009 oziroma Uredbe (ES) št. 715/2009. Neobvezujoči desetletni načrti za razvoj omrežja na ravni Unije, ki se objavijo vsaki dve leti in vključujejo modeliranje integriranega omrežja, razvoj scenarijev, napoved glede zadostnosti evropske proizvodnje ali napoved glede zadostnosti evropske ponudbe, odvisno od primera, in oceno prilagodljivosti sistema.
         Desetletni načrti za razvoj omrežja izhajajo iz nacionalnih naložbenih načrtov, pri čemer upoštevajo regionalne naložbene načrte in, če je primerno, tudi vidike načrtovanja omrežja, ki zadevajo Unijo, ter so predmet analize stroškov in koristi v skladu z metodologijo, določeno v skladu z uredbo TEN-E. Kar zadeva čezmejne medsebojne povezave, desetletni načrti razvoja sistema temeljijo tudi na razumnih potrebah različnih uporabnikov sistema, vključujejo dolgoročne zaveze vlagateljev in ugotavljajo naložbene vrzeli, zlasti v zvezi s čezmejnimi zmogljivostmi.
         V skladu s členom 9(2) Uredbe (ES) št. 714/2009 in Uredbe (ES) št. 715/2009 ter členom 6(3)(b) Uredbe (ES) št. 713/2009 Evropskega parlamenta in Sveta (5) Agencija za sodelovanje energetskih regulatorjev (v nadaljnjem besedilu: Agencija) predloži ustrezno obrazložena mnenja o osnutku desetletnih načrtov za razvoj omrežja ter priporočila za mreži ENTSO, če meni, da zadevni osnutek načrta za razvoj omrežja ne prispeva k nediskriminaciji, učinkoviti konkurenci, učinkovitemu in varnemu delovanju notranjih trgov ali zadostnemu obsegu čezmejnih povezav, ki so na voljo tretjim stranem.
         Med pripravo desetletnih načrtov za razvoj omrežja sta mreži ENTSO po zakonu dolžni (6) opraviti obsežna posvetovanja. Ta posvetovanja je treba opraviti v zgodnji fazi ter na odprt in pregleden način, ki vključuje vse zadevne udeležence na trgu, nacionalne regulativne organe in druge nacionalne organe ter podjetja na področju dobave in proizvodnje. V njih je treba pridobiti mnenja in predloge vseh zadevnih strani v postopku odločanja. Vsi dokumenti in zapisniki sestankov v zvezi s posvetovanji se objavijo.
         Uredba o TEN-E, v skladu s katero je vzpostavljen postopek določitve projektov skupnega interesa, zahteva vključitev predlaganih projektov za električno energijo in plin v desetletni načrt za razvoj omrežja kot predpogoj za njihovo vključitev v sezname projektov skupnega interesa na ravni Unije (7).
         Mreža ENTSOG pa je pravno zavezana zagotoviti doslednost in usklajenost med dolgoročnimi napovedmi spremljanja kakovosti plina, ki se objavijo vsaki dve leti, in desetletnim načrtom za razvoj omrežja, ki je v pripravi. Postopek posvetovanja z zainteresiranimi stranmi, ki se uporablja za desetletni načrt za razvoj omrežja, je treba razširiti tako, da bo vanj vključena tudi kakovost plina.
         2.2   Načela, ki jih morata upoštevati evropski mreži ENTSO v postopku priprave desetletnega načrta za razvoj omrežja
         
         Da bi zagotovili enako obravnavo in preglednost postopkov desetletnega načrta za razvoj omrežij, bi morali mreži ENTSO-E in ENTSOG na podlagi spremljanja Agencije, kot je določeno v členu 9 Uredbe (ES) št. 714/2009 in Uredbe (ES) št. 715/2009:
         
                     —
                  
                  
                     organizirati pregledne in nediskriminatorne postopke za desetletne načrte za razvoj omrežja električne energije in plina, da bi ugotovili in vključili vse ustrezne projekte evropske infrastrukture za električno energijo oziroma projekte plinske infrastrukture ne glede na status njihovega predlagatelja (član ENTSO ali ne),
                  
               
                     —
                  
                  
                     objavljati postopke iz desetletnega načrta za razvoj omrežja, se posvetovati z zainteresiranimi stranmi ob ključnih mejnikih za odločanje ter o osnutkih desetletnih načrtov za razvoj omrežja in omogočiti njihovo sodelovanje v postopku. Če se pojavi potreba in če tako zahteva mreža ENTSO, se lahko zadevna združenja zainteresiranih strani povabijo na priložnostni podlagi s svetovalno vlogo v postopkih. O tekočih postopkih priprave desetletnega načrta za razvoj omrežja se lahko redno obveščajo tudi ustrezna združenja zainteresiranih strani,
                  
               
                     —
                  
                  
                     zagotoviti preglednost vhodnih in izhodnih podatkov iz postopkov priprave desetletnega načrta za razvoj omrežja, in sicer v skladu z metodologijo za analizo stroškov in koristi, pri čemer se na primer kateri koli zainteresirani strani omogoči, da razume oceno, ki jo izvedeta mreži ENTSO,
                  
               
                     —
                  
                  
                     od projektne vloge do dokončanja desetletnega načrta za razvoj omrežja zagotoviti pravičen in nediskriminatoren dostop predlagateljev projektov do informacij v zvezi z oceno njihovega projekta, ki se izvede v skladu z metodologijo analize stroškov in koristi.
                  
               Da bi zagotovili skladnost med desetletnimi načrti za razvoj omrežja in postopkom izbire projektov skupnega interesa, bi se morali mreži ENTSO posvetovati s Komisijo in Agencijo in ju v rednih časovnih presledkih obveščati o postopkih priprave desetletnih načrtov za razvoj omrežja, zlasti o vključitvi in oceni projekta. To bo mrežama ENTSO omogočilo, da pravočasno sprejmeta priporočila Komisije in Agencije za ustrezne končne desetletne načrte za razvoj omrežja.
         3.   PREDLOŽITEV PROJEKTOV ZA VKLJUČITEV V DESETLETNI NAČRT ZA RAZVOJ OMREŽJA
         
         V desetletne načrte za razvoj omrežja za električno energijo in plin se vključijo vsi evropski ustrezni infrastrukturni projekti za električno energijo in plin, kot so določeni v Uredbi (EU) št. 347/2013.
         Da bi zagotovili (1) pošten in nediskriminatoren postopek za vključitev projekta v desetletne načrte za razvoj omrežja, (2) preglednost postopka in (3) splošno skladnost pristopov, bi morali ENTSO-E in ENTSOG pravočasno zbrati in potrditi vse vloge za projekte, vključno z:
         
                     —
                  
                  
                     dovolj dolgim obdobjem za prijavo, v katerem bi lahko predlagatelji projektov predložili projekte in zahtevane informacije, ki bi zajemale tudi vse pomembne praktične podrobnosti vključitve v desetletni načrt za razvoj omrežja; datum začetka in konca obdobja za prijavo bo objavljen na spletnih straneh ENTSO; enake roke bi bilo treba uporabiti za vse predlagatelje projektov skozi celoten postopek. Vsi predlagatelji projektov bi morali imeti v celotnem postopku dostop do istih informacij, če pa določen predlagatelj projekta zahteva pojasnila ali dodatne informacije v zvezi s celotnim postopkom, bi jih morali mreži sporočiti tudi vsem drugim predlagateljem projektov, za katere bi to lahko bilo pomembno,
                  
               
                     —
                  
                  
                     obdobjem preverjanja, v katerem bi moralo biti dovolj časa za zagotovitev, da vse vloge vsebujejo zanesljive podatke glede primerljivih infrastrukturnih projektov (npr. datum razvoja in datum začetka obratovanja) in da ENTSO-E ali ENTSOG in vsak predlagatelj projekta enako razumeta podatke o projektih,
                  
               
                     —
                  
                  
                     objavo seznama projektov, ki se obravnavajo za vključitev v desetletni načrt za razvoj omrežja, na ustrezni spletni strani Evropske mreže operaterjev prenosnih sistemov, ki bi jo bilo treba izvesti v razumnem roku, da bi zagotovili preglednost in zgodnjo razpoložljivost osnovnih informacij, s katerimi se določajo projekti,
                  
               
                     —
                  
                  
                     javnim posvetovanjem o primerno dolgem obdobju, v katerem bo vsem zainteresiranim stranem omogočeno, da predložijo povratne informacije o vsakem osnutku načrta za razvoj omrežja.
                  
               4.   DOKUMENTI ENTSO O IZVAJANJU V PRAKSI
         
         Da bi zagotovili izvajanje smernic in skladnost z načeli, navedenimi zgoraj, morata mreži ENTSO-E in ENTSOG pripraviti posebne dokumente o izvajanju v praksi, ki naj bi predlagateljem projektov dali napotke o postopkovnih korakih in potrebne informacije, ki jih je treba predložiti za vključitev njihovega projekta v zadevni desetletni načrt za razvoj omrežja.
         Te dokumente mora pripraviti in sprejeti zadevna ENTSO po posvetovanju z ustreznimi zainteresiranimi stranmi ter ob ustreznem upoštevanju priporočil Komisije in Agencije.
         V postopkih desetletnih načrtov za razvoj omrežja, ki sledijo, lahko zadevna ENTSO po posvetovanju s Komisijo in Agencijo ali na zahtevo Komisije da pobudo za pregled in posodobitev dokumentov o izvajanju v praksi.
         Ker bi vključitev neustreznih projektnih aplikacij vplivala na modeliranje omrežij za električno energijo in plinskih omrežij ter tako morda ogrozila pravočasno sprejetje desetletnih načrtov za razvoj omrežja ter cilj preglednosti glede razvoja omrežij za električno energijo in plinskih omrežij v Uniji, predvidena v uvodni izjavi 9 Uredbe (ES) št. 714/2009 in v uvodni izjavi 18 Uredbe (ES) št. 715/2009, bi morali ENTSO-E in ENTSOG v svojih dokumentih o izvajanju v praksi opredeliti merila za vključitev ali izključitev predloženih projektov. Upravne in tehnične zahteve, opisane v dokumentih o izvajanju v praksi ustrezne ENTSO, bi morali izpolnjevati vsi projekti, da bi jih bilo mogoče vključiti v desetletni načrt za razvoj omrežja.
         V dokumentih o izvajanju v praksi bi bilo treba na kratko pojasniti procese desetletnega načrta za razvoj omrežja, vključno z roki, ki se uporabljajo za vsako fazo desetletnega načrta za razvoj omrežja, in njihovo povezavo s postopkom izbire projektov skupnega interesa, ter navesti upravna in tehnična merila, ki jih je treba izpolniti, da bi bilo projekt mogoče vključiti v ustrezni načrt za razvoj omrežja. Ta merila je mogoče združiti v različne kategorije in temu primerno uporabiti, odvisno od vrste predlagatelja projekta, vrsto infrastrukture, ki bi jo izvajal zadevni projekt, ter stanje napredka projekta, pri čemer je treba zagotoviti preglednost postopka in enako obravnavo za vse zadevne predlagatelje projektov. Predlagatelji projektov, ki so že vključeni v prejšnje desetletne načrte za razvoj omrežja, morajo projekt ponovno uradno predlagati za vključitev v desetletni načrt za razvoj omrežja, ki je v pripravi. Vendar pa bi bil, če je bil določen projekt vključen v prejšnji desetletni načrt za razvoj omrežja, možen poenostavljen postopek obravnavanja za sedanje desetletne programe za razvoj omrežja, ki ga se opiše v dokumentih ENTSO o izvajanju v praksi.
         O vključitvi projekta v seznam projektov desetletnega načrta za razvoj omrežja dokončno odloča pristojna ENTSO, vsaka odločitev v zvezi z zavrnitvijo vključitve projekta v desetletni načrt za razvoj omrežja pa bi morala biti ustrezno utemeljena.
         4.1   Upravna in tehnična merila v zvezi s predlagatelji projektov in projekti, ki se obravnavajo za vključitev v desetletni načrt za razvoj omrežja
         
         Pri pripravi upravnih in tehničnih meril bi bilo treba upoštevati naslednje vidike:
         
                     —
                  
                  
                     predlagatelji projektov, ki nameravajo pripraviti infrastrukturni projekt in so vključeni v ustrezni desetletni načrt za razvoj omrežja, bi morali dokazati svojo verodostojnost v smislu finančne sposobnosti in tehničnega strokovnega znanja, da bi bili sposobni zadevni projekt izvesti sami ali s podizvajalci. Ne glede na različne kategorije, v katere sodijo predlagatelji projektov na področju energetske infrastrukture, bi bilo treba v postopkih vključevanja v desetletne načrte za razvoj omrežja izhajati iz upravnih meril, ki bodo zagotavljala pošteno in nediskriminatorno obravnavo vseh predlagateljev projektov, hkrati pa zagotoviti, da bo dokazana zanesljivost obravnavanih projektov,
                  
               
                     —
                  
                  
                     glede na stanje napredka projekta bi morali predlagatelji projektov dokazati zanesljivost projekta, ki se obravnava za vključitev v zadevni desetletni načrt za razvoj omrežja, ter predložiti dokazila, na podlagi katerih bi ENTSO lahko ocenila njihov evropski pomen. Ne glede na različne kategorije, v katere sodijo predlagatelji projektov na področju energetske infrastrukture, bi morali projekti, ki se obravnavajo za vključitev v desetletne načrte za razvoj omrežja, izpolnjevati nekatera minimalna tehnična merila, ki jih je treba podrobno določiti v zadevnem dokumentu ENTSO o izvajanju v praksi. Te tehnične zahteve in ustrezni minimalni pragovi – če se uporabljajo – naj bi zagotovili, da bodo projekti evropskega pomena z vidika trgovanja ali zanesljivosti oskrbe,
                  
               
                     —
                  
                  
                     za dokazovanje zanesljivosti projektov, ki se preučujejo za vključitev v desetletni načrt za razvoj omrežja, bi morali predlagatelji projektov predložiti dokazila v zvezi z že sprejetimi ukrepi za pobudo za zadevni projekt in/ali začetek njegovega izvajanja (npr.: status projektov skupnega interesa ali vključitev v zadnji razpoložljivi nacionalni razvojni načrt ali podpisane sporazume med ministrstvi ali regulatorji v zadevnih državah ali izvedbo predhodnih študij izvedljivosti / študij izvedljivosti itd.). Mreži ENTSO bi morali zagotoviti, da zahteve za predlagatelje projektov, da dokažejo svojo finančno sposobnost in tehnično strokovno znanje za izvajanje projekta ali da dokažejo zanesljivost zadevnega projekta, ne bi bile nesorazmerne za različne kategorije predlagateljev projektov. Če je upravičena uporaba različnih zahtev, bi morali mreži ENTSO zagotoviti, da se za vse predlagatelje projektov zahteva podobna ali ustrezna raven podrobnosti in dokazil.
                  
               4.2   Ravnanje s podatki
         
         4.2.1   Uporaba podatkov in javni dostop do podatkov
         
         Upravne dokumente, ki jih predlagatelji projektov predložijo med fazo oddaje ter se nanašajo na njihov pravni status, finančno sposobnost in tehnično strokovno znanje iz oddelka 4.1, bi morali mreži ENTSO uporabljati izključno za zagotovitev skladnosti z upravnimi merili, opredeljenimi v njihovih dokumentih o izvajanju v praksi, mreži ENTSO pa bi jih morali obravnavati kot zaupne v skladu s svojimi notranjimi pravili, razen če so že javno dostopni.
         Mreži ENTSO bi morali med postopkom priprave desetletnega načrta za razvoj omrežja objaviti tehnični prispevek predlagateljev projektov in oceno koristi projekta v skladu z metodologijo analize stroškov in koristi.
         Mreži ENTSO bosta objavili podatke o stroških, ki so jih predlagatelji projektov predložili za projekte, ki naj bi bili vključeni v desetletne načrte za razvoj omrežja. Če zadevni predlagatelji projektov te podatke razglasijo za zaupne, se lahko uporabljajo odstopanja. Ta odstopanja bodo po potrebi opisana v dokumentih ENTSO o izvajanju v praksi.
         Vendar bi morale imeti regionalne skupine, ustanovljene na podlagi uredbe o TEN-E, v okviru izbora projektov skupnega interesa dostop do vseh podatkov o stroških, ki jih predlagatelji projektov predložijo v okviru postopkov priprave desetletnega načrta za razvoj omrežja.
         Povzetek ali splošni rezultat ocene lahko ENTSO-E in ENTSOG objavita ali pa uporabita na javnih prireditvah v skladu z dokumenti o izvajanju v praksi in svojimi notranjimi pravili.
         4.2.2   Popravljanje vhodnih podatkov
         
         Če so informacije in tehnični podatki, predloženi za projekt, nepravilni glede na smernice in dokumente ENTSO o izvajanju v praksi, bi moral imeti predlagatelj projekta možnost, da ustrezne informacije sporoči ustrezni ENTSO do konca obdobja za preverjanje skladnosti v roku, določenem v dokumentih ENTSO o izvajanju v praksi, najpozneje pa do konca javnega posvetovanja o desetletnem načrtu za razvoj omrežja.
         Za to obdobje bi moral biti predviden jasno določen časovni okvir, ki bi moral zagotoviti dovolj časa za pravilno predložitev popravljenih informacij, pa tudi za kakršno koli potrebno izmenjavo informacij ali pojasnil med pristojno ENTSO in ustreznim predlagateljem projekta.
         V primeru kakršnih koli nedoslednosti v popravkih informacij bi morala ENTSO-E oziroma ENTSOG glede na okoliščine razpravljati s predlagatelji projekta in skupaj z njimi priti do ugotovitev o vključitvi zadevnega projekta v seznam projektov desetletnega načrta za razvoj omrežja. Vse odločitve ENTSO-E in ENTSOG o popravkih informacij o projektih bi bilo treba utemeljiti vsaj z razlogom, zaradi katerega se zahtevane spremembe sprejmejo ali ne, ter jih sporočiti zadevnim predlagateljem projektov, Komisiji in Agenciji. Če bi nedoslednosti lahko vplivale na možnost vključitve projekta v desetletni načrt za razvoj omrežja, se lahko mreži ENTSO pred sprejetjem odločitve posvetujeta s Komisijo in Agencijo o zadevi.
         Ker se projekti v času od predložitve za vključitev v desetletni načrt za razvoj omrežja do objave tega načrta nenehno razvijajo, bi bilo treba v desetletnih načrtih za razvoj omrežja zaradi jasnosti natančno opredeliti datum veljavnosti projektnih podatkov iz desetletnega načrta za razvoj omrežja.
         Dogledni roki, določeni v zvezi s fazo popravka vhodnih podatkov, ne smejo ogrožati časovnega razporeda celotnega postopka priprave desetletnega načrta za razvoj omrežja in bi morali biti jasno določeni v dokumentih mrež ENTSO o izvajanju v praksi.
         4.2.3   Dostop predlagateljev projekta do rezultatov ocenjevanja in podatkov iz desetletnega načrta za razvoj omrežja
         
         Če je ustrezno in v skladu z metodologijo analize stroškov in koristi, bi morali mreži ENTSO predlagateljem projekta pravočasno pred začetkom posvetovanj o osnutku desetletnega načrta za razvoj omrežja predložiti rezultate ocene njihovega projekta. Če se zahteva, bi morali predlagatelji projektov imeti možnost udeležbe na dvostranskem sestanku s predstavniki zadevne ENTSO, da bi bolje razumeli rezultate ocene svojega projekta.
         Poleg rezultatov, objavljenih v desetletnem načrtu za razvoj omrežja, ima vsak predlagatelj projekta pravico dostopa do podrobnejših informacij o svojem projektu, če so te informacije na voljo ENTSO-E in ENTSOG v okviru postopka ocenjevanja.
         Poleg tega bi morala pristojna ENTSO zaradi enake obravnave na zahtevo zagotoviti, da so vhodni in izhodni podatki, če tako zahteva predlagatelj projekta, na voljo takoj, ko je tehnično možno, in pravočasno pred sprejetjem desetletnega načrta za razvoj omrežja, da bi bilo mogoče podrobno pojasniti oceno (vključno s predpostavkami za tržno in omrežno modeliranje).
         4.2.4   Pravica predlagateljev projekta, da zahtevajo pregled ocene projekta
         
         Če se predlagatelj projekta ne strinja s pristojno ENTSO glede ocene, izvedeno v skladu z metodologijo analize stroškov in koristi, bi moral imeti pravico zahtevati pregled ocene svojega projekta. To zahtevo bi moral predlagatelj ustrezno utemeljiti in obrazložiti.
         V tej fazi pregleda bi se morali mreži ENTSO, ko bi preučevali utemeljitve predlagateljev projektov, posvetovati s Komisijo in Agencijo, po potrebi pa se lahko posvetujeta tudi z ustreznimi zainteresiranimi stranmi. Pristojna ENTSO bi morala pri sprejetju končne odločitve ustrezno upoštevati izražena stališča.
         V tej fazi pregleda ni mogoče razpravljati o naslednjih elementih (zanje se šteje, da so bili dogovorjeni in dokončani že prej v postopku posvetovanja z zainteresiranimi stranmi): predpostavke in podatki o scenariju, metodologije analize stroškov in koristi ter podatki o projektu, predloženi v postopku.
         
            (1)  UL L 115, 25.4.2013, str. 39.
         
            (2)  UL L 211, 14.8.2009, str. 15.
         
            (3)  UL L 211, 14.8.2009, str. 36.
         
            (4)  Uredba (ES) št. 714/2009 in Uredba (ES) št. 715/2009 določata: „V načrte razvoja omrežja bi bilo treba vključiti izvedljiva omrežja za prenos električne energije in plina ter potrebne regionalne povezave, ki so pomembne s poslovnega vidika in vidika zanesljivosti oskrbe.“
         
            (5)  UL L 211, 14.8.2009, str. 1.
         
            (6)  Člen 10 uredb (ES) št. 714/2009 in (ES) št. 715/2009.
         
            (7)  Uvodna izjava 21 ter Priloga III, točki 2(3) in 2(4), uredbe TEN-E.